Christiane Chabi-Kao (tí a bí ní 30 Oṣù kẹẹ̀fà, Ọdún 1963) jẹ́ olùdarí eré àti ònkọ̀tàn ọmọ orílẹ̀-èdè Benin. A bí Chabi-Kao ní ìlú Marseille, orílẹ̀-èdè Fránsì ní ọdún 1963. Ó lọ sí ilé-ẹ̀kọ́ gíga <i>University of Reims Champagne-Ardenne</i> láti ọdún 1984 si 1986. Ní ọdún 1990, Chabi-Kao padà sí ilẹ̀ Áfíríkà. Ó ṣe àkọ́kọ́ fíìmù rẹ̀ tí àkọ́lé rẹ̀ jẹ́ Les enfants esclaves ní ọdún 2005, eré tí n ṣe àpèjúwe àwọn ẹrú òde-òní. Ní ọdún 2007, ó ṣe adarí fíìmù Les inseparables. Eré náà dá lóri ìtàn àwọn tẹ̀gbọ́ntàbúrò kan, Yawa àti Abi, tí bàbá wọn gbé tà fún àwọn agbọ́mọfiṣiṣẹ́. Ààjọ UNICEF àti Beninese National Radio and Television (ORTB) ni wọ́n ṣe onígbọ̀wọ́ fún ṣíṣe fíìmù náà. Chabi-Kao kọ fíìmù náà léte láti la àwọn èyàn lọ́yẹ̀ nípa gbígbé ọmọdé fi ṣiṣẹ́ ati láti dẹ́kùn irú ìwà bẹ́ẹ̀. Fíìmù náà gba àmì-ẹ̀yẹ níbi àjọ̀dún Vues d'Afrique, èyí tí ó wáyé ní ìlú Montreal ní ọdún 2008, ó sì tún gba ẹ̀bùn tí Human Rights gbé kalẹ̀ níbi ayẹyẹ <i>Panafrican Film and Television Festival of Ouagadougou</i> ti ọdún 2009.